रामनगरै थमां लगभग अट्ठ मील उत्तर आली बक्खी ‘कुर्त्ता’ नां दा इक निक्का देआ ग्रां ऐ। सोलह‌्मीं सदी ई. दे मध्य च इक स्थानीय राजा इत्थें राज करदा हा। उस दे राज च अज्जै दी रामनगर तसीलै दा मता सारा अलाका शामल हा। इस राजे दा बजीर घरू नां दा ठक्कर हा। ओ इक बड़ा गै प्रसिद्ध आदमी हा। अज्जकल इस ठक्करै दे वंश दे लोक ‘घरान ठक्कर’ खुआन्दे न। उस बेल्लै इक प्रथा प्रचतल ही जे ए राजे दसैह‌‌्‌रे दे दिन विजयदशमी दे उत्सव पर दूर्गा गी भैसें दी बल चढ़ान्दे हे। किश लोंके मिलियै घरू ठक्करै दे खलाफ, मौका मिलदे गै राजे अग्गें चुगलो खादी जे घरू, जिसी तुसें बजीर बनाए दा ऐ, बड़ा गै कायर मानु ऐ ते तलवार जिसी ओ म्याना च पाइयै चुक्की फिरदा ऐ दरअसल लक्कड़ी दी बनी दी ऐ। लोकें राजे गी इब्बी गल्ल समझाई जे कदें लड़ाई दा मौका आई पेआ तां ए ठक्कर उनें गी धोखा देई जाग ते शत्रुए कन्ने जाई मिलग। उनें इस गल्ला पर बी जोर दित्ता जे राजे ने जेकर उन्दी सचाई परखनी होऐ तां बजीरै गी दसैह‌‌‌्‌रे दे दिन अपनी तलवारी कन्ने बलि दे भैसे गी बड्ढने दा हुकम देन।